Хьэпшыпхэр щыхьэт тохъуэ
Къэбэрдей-Балъкъэр Республикэм мазэ зыбжанэкIэ щылэжьащ Къэрал Эрмитажым и лэжьакIуэхэм къызэрагъэпэща Кавказ Ищхъэрэ экспедицэр. Абы хэтащ республикэм и щIэныгъэлIхэмрэ студентхэмрэ, апхуэдэу къэралым и музей нэхъыщхьэм пыщIа щIэныгъэлI цIэрыIуэхэр.
Экспедицэм зэхилъхьа планым тету Бахъсэн районым щыщ Къулъкъужын Ипщэ къуажэм и Iэшэлъашэхэм пасэрей зэманым и фэеплъхэр къыщалъыхъуащ Бэрбэч Хь. М. и цIэр зезыхьэ Къэбэрдей-Балъкъэр къэрал университетым ТхыдэмкIэ, филологиемкIэ, цIыхубэ хъыбарегъащIэ IуэхущIапIэхэмкIэ и институтым и студентхэм. Абыхэм щIым къыщIаха хьэпшыпхэм я ныбжьыр, IэщIагъэлIхэм къызэралъытэмкIэ, илъэс 2700-рэ хуэдиз мэхъу икIи археологием зегъэужьынымкIэ мыхьэнэшхуэ яIэнущ. Хьэпшыпхэм яхэтщ кхъуэщын зэмылIэужьыгъуэхэр, домбеякъым, абджым къыхэщIыкIа фалъэхэмрэ хьэпшып цIыкIуфэкIухэмрэ, сэхэр, шабзэшэхэр, джыдэхэр.
ЩIэныгъэлIхэм зэрыжаIэмкIэ, а хьэпшыпхэр щыхьэт тохъуэ ищхъэрэ, ипщэ щIыналъэхэм иса лъэпкъхэр зэпыщIауэ зэрыщытам икIи псэуныгъэмкIи зэуэнымкIи зым адрейм щапхъэ къытрихыу зэрыщытам.
Экспедицэм къигъуэта хьэпшып псори Къэбэрдей-Балъкъэр къэрал университетым и музейм къыхуагъэнэнущ.
Федеральнэ цIыхубэ хъыбарегъащIэ IуэхущIапIэхэм къатахэм япкъ иткIэ.
